कहा- प्रधानमंत्री का कार्यक्रम 'मन की बात' ऐतिहासिक है; उन्होंने दिखाया कि लोगों से कैसे जुड़ना चाहिए
Bollywood Actor Aamir Khan Praises Prime Minister Narendra Modi. आमिर खान ने PM नरेंद्र मोदी की जमकर तारीफ की है। आमिर ने  PM मोदी के मन की बात कार्यक्रम की तारीफ करते हुए कहा कि इस माध्यम वो देश को लोगों के साथ महत्वपूर्ण बिंदुओं पर बात करते हैं।
आमिर खान ने PM नरेंद्र मोदी की जमकर तारीफ की है। आमिर ने PM मोदी के मन की बात कार्यक्रम की तारीफ करते हुए कहा कि इस माध्यम वो देश के लोगों के साथ महत्वपूर्ण बिंदुओं पर बात करते हैं। आमिर के मुताबिक, PM मोदी इस कार्यक्रम के जरिए देश के लोगों के साथ कनेक्ट होते हैं और उनकी समस्याओं पर बात करते हैं, देश के लीडर होने के नाते उनका काम काबिल-ए -तारीफ है।
PM मोदी ने दिखाया कि संचार से लोगों का मार्गदर्शन कैसे किया जाता है- आमिर
आमिर ने कहा, 'PM मोदी ने दिखाया कि कम्युनिकेशन से लोगों को रास्ता कैसे दिखाया जा सकता है। वो लोगों को बताते हैं कि आपका नजरिया क्या है। फ्यूचर में लोगों का सपोर्ट कैसे हासिल करना है। मन की बात में ऐसे ही महत्वपूर्ण चीजों पर बात होती है। ये प्रधानमंत्री का बहुत ही ऐतिहासिक कार्यक्रम है।'
100 एपिसोड पूरे होने पर आमिर को किया गया इनवाइट
दरअसल प्रधानमंत्री मोदी ने 2014 में सत्ता संभालने के बाद रेडियो पर 'मन की बात' कार्यक्रम की घोषणा की थी। इसके जरिए वो देश को लोगों से विभिन्न विषयों पर बात करते हैं और अपने सुझाव रखते हैं। 30 अप्रैल को मन की बात के100 एपिसोड पूरे होने वाले हैं।
इसी अवसर पर दिल्ली में एक कॉन्क्लेव का आयोजन किया गया जहां आमिर खान को बुलाया गया था। आमिर के अलावा फिल्म इंडस्ट्री से एक्ट्रेस रवीना टंडन भी इस कार्यक्रम में शामिल हुई थीं। इस कार्यक्रम में 100 ऐसे लोगों को इनवाइट किया गया था जिनका जिक्र PM मोदी ने कभी न कभी 'मन की बात' कार्यक्रम में किया है।
कभी बातों-बातों में सरकार की खिलाफत कर चुके हैं आमिर
आमिर खान आज भले ही PM मोदी की तारीफ कर रहे हैं लेकिन एक वक्त ऐसा था जब उन्होंने बातों-बातों में सरकार की खिलाफत कर दी थी। 2015 में एक इवेंट में आमिर ने इन्टॉलरेंस के मुद्दे पर बात किया था। उन्होंने कहा कि देश के माहौल को देखते हुए उन्हें परिवार सहित देश छोड़ने का विचार मन में आता है।
आमिर का कहना था कि किरण (आमिर की एक्स वाइफ) अपने बच्चों की सुरक्षा को लेकर हमेशा डर के साए में रहती हैं। आमिर के इस बयान के बाद उनका काफी विरोध हुआ था। उनकी फिल्मों को बायकॉट से गुजरना पड़ा था। आमिर के इस स्टेटमेंट को अब 8 साल हो गए हैं लेकिन आज भी उन्हें इस बात के लिए विरोध का सामना करना पड़ता है। हालांकि आमिर ने कई बार अपने इस बयान के लिए सफाई भी पेश की है।
100वें एपिसोड का जश्न मनाने के लिए रखा गया था कॉन्क्लेव
मन की बात का 100वां एपिसोड रविवार 30 अप्रैल को प्रसारित होगा। प्रसार भारती ने 100वें एपिसोड का जश्न मनाने के लिए बुधवार को ‘मन की बात @100 कॉन्क्लेव का आयोजन किया। उपराष्ट्रपति जगदीप धनखड़ कॉन्क्लेव में मुख्य अतिथि के तौर पर शामिल हुए, जबकि सूचना और प्रसारण मंत्री अनुराग ठाकुर गेस्ट ऑफ ऑनर रहे।
100 करोड़ लोगों ने सुना मन की बात
IIM रोहतक ने ‘मन की बात’को लेकर एक स्टडी की है। यह स्टडी प्रसार भारती ने कराई है। इस स्टडी में सामने आया कि मन की बात को देश के 100 करोड़ लोग कम से कम एक बार सुन चुके हैं।
23 करोड़ लोग रेगुलर इस कार्यक्रम को सुनते हैं। इस स्टडी में सामने आया कि 17.6% लोग मन की बात को रेडियो पर सुनते हैं। 44.7% लोग TV और 37.6% लोग मोबाइल पर सुनते हैं।
